Хорхе Каррера Андраде
Биография

Превод от испански: Александър Муратов, Атанас Далчев, 1968

chitanka.info

Прозорецът, роден от жажда по небето,

върху стената черна кацна като ангел.

Той е приятел на човека

и е на въздуха вратар.

Беседва с локвите върху земята,

с дечицата на стаите — огледалата,

и със стачкуващите стрехи.

Прозорецът от своята височина

напътствува тълпите

с прозрачното си слово.

Големият прозорец

разпръсва светлините си в нощта,

изважда той на метеора корена квадратен,

колонки от съзвездия събира.

Прозорецът е борт на парахода на земята,

море от облаци го кротичко опасва.

Душата, капитан, спасителния остров търси

и мият се очите в сини урагани.

Прозорецът поделя между всички хора

един квадрат от светлина, едно ведро от въздух.

Прозорецът, от облаците разораван,

е мъничката нива на небето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.